Illum, il-Kummissjoni Ewropea qed tniedi Due Diligence Ready!, portal online li se jipprovdi lin-negozji bi gwida dwar kif wieħed jivverifika s-sorsi tal-metalli u tal-minerali li jidħlu fil-ktajjen tal-provvista tagħhom - l-hekk imsejjaħ proċess tad-“diliġenza dovuta”. Se jgħinhom jiżguraw li l-użu tagħhom tal-materja prima jirrispetta d-drittijiet tal-bniedem filwaqt li jtejjeb it-trasparenza u l-akkontabbiltà tul il-ktajjen tal-valur tagħhom. Il-Kummissarju Elżbieta Bieńkowska, responsabbli mis-Suq Intern, l-Industrija, l-Intraprenditorija u l-SMEs, qalet: “Illum, id-domanda tas-suq għal materja prima fornuta b'mod responsabbli qed tikber. Dawn il-materji huma essenzjali għas-setturi ġodda tan-negozju u għat-teknoloġiji nodfa bħall-batteriji b'potenza għolja, u n-negozji għandhom jiżguraw li kull pass fil-katina tal-valur jitwettaq b'mod trasparenti, responabbli u sostenibbli. Nilqa' t-tnedija ta' Due Diligence Ready! li se jgħin lin-negozji jagħmlu għażliet iktar infurmati.” Due Diligence Ready! se jgħin lin-negozji: Sfond Ir-riżorsi minerali jħaddnu potenzjal kbir għall-ekonomija tagħna, speċjalment għal oqsma tan-negozju strateġiċi bħall-batteriji, il-computing ta' prestazzjoni għolja u l-mikroelettroniċi. Madankollu, meta jiġu estratti f'żoni milquta minn kunflitti jew f'żoni ta' riskju għoli, dawn jistgħu jikkontribwixxu għall-issoktar ta' skontri vjolenti, ta' abbużi tad-drittijiet tal-bniedem. Dan qajjem tħassib fost il-klijenti, fornituri, regolaturi, investituri, organizzazzjonijiet mhux governattivi u konsumaturi aħħarin li qed jitolbu dejjem aktar lill-kumpaniji, inklużi in-negozji żgħar u medji, biex juru li l-minerali u l-metalli li jidħlu fil-ktajjen tal-provvista tagħhom ma jkunux ikkontribwew għal attivitajiet li jagħmlu ħsara lill-bniedem. Sabiex tindirizza dawn il-problemi, f'Mejju 2017 l-UE approvat ir-Regolament tal-UE dwar il-Forniment Responsabbli tal-Minerali, li kultant jissejjaħ ukoll bħala “r-Regolament tal-Minerali li joriġinaw minn Żoni ta' Kunflitt”. Dawn ir-regoli ġodda se jiżguraw li l-minerali li jintużaw fl-industrija Ewropea jkunu fornuti b'mod responsabbli, u jbiegħed id-dħul lil hinn mill-gruppi tar-ribelli, il-kunflitt, u t-terrur. Ir-regolament jappoġġja wkoll l-iżvilupp tal-komunitajiet u n-negozji lokali. Ir-regoli se jkopru sa 95% tal-importazzjonijiet mill-1 ta' Jannar 2021. Sadanittant, il-Kummissjoni u l-Istati Membri se jaħdmu biex jiżguraw li l-istrutturi neċessarji jkunu f'posthom sabiex tiġi żgurata implimentazzjoni fl-UE kollha.